Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 112/03)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Olio di Roma“

ELi nr: PGI-IT-2453 – 5.4.2019

KPN ( ) KGT (X)

1. Nimetus

„Olio di Roma“

2. Liikmesriik või Kolmas Riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad

3.2. Punktis 1 esitatud nimetusele vastava toote kirjeldus

Sertifitseerimise ajal peavad kaitstud geograafilise tähisega väärisoliiviõlil „Olio di Roma“ olema järgmised eriomadused.

Värvus: rohelisest kuldkollaseni, värvus muutub aja jooksul.

Organoleptilised omadused

Parameeter Mediaanväärtus Puuviljalisus 2–6 Mõrudus 2–5 Teravus 2–5 Tomati ja/või artišoki ja/või roheliste taimede ja/või mandli nüansid 1–4,5

Füüsikalis-keemilised omadused

— happesus (väljendatud oleiinhappena): ≤ 0,4 %

— peroksiidiarv ≤ 12 mEq O2/kg

— oleiinhape ≥ 70 %

— tokoferoolid: ≥ 150 mg/kg

— biofenoolide kogusisaldus: ≥ 220 mg/kg

— K232 ≤ 2,2

— K270 ≤ 0,2

Otseselt nimetamata parameetrid peavad igal juhul vastama kehtivatele liidu nõuetele väärisoliiviõli kohta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Oliivisordid, mida kasutatakse eraldi või koos vähemalt 80 % ulatuses KGTga toote „Olio di Roma“ koosseisus, on järgmised: ‘Itrana’, ‘Carboncella’, ‘Moraiolo’, ‘Caninese’, ‘Salviana’, ‘Rosciola’, ‘Marina’, ‘Sirole’, ‘Maurino Pendolino’, ‘Frantoio’ ja ‘Leccino’. Teisi sorte on lubatud kasutada kuni 20 % ulatuses, tingimusel, et need sordid on kantud 25. juuni 2010. aasta seadusandliku dekreedi nr 124 alusel loodud turustamiseks lubatud viljapuusortide riiklikku registrisse.

3.4. Tootmise erietapid, mis peavad toimuma määratletud geograafilises piirkonnas

Kõik tootmise etapid, st kasvatamine, saagikoristus ja õli ekstraheerimine, peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pärast ekstraheerimist tuleb õli säilitada roostevabast terasest või muust õli säilitamiseks sobivast materjalist anumates, mis on täiesti puhtad ja ilma pesuvahendi jälgedeta ning mida hoitakse ruumides, mille tingimused tagavad väärisoliiviõli optimaalse säilimise ning võimaldavad vältida toote keemiliste ja organoleptiliste omaduste soovimatut muutumist.

Enne õli pakendamist peab olema toimunud naturaalne dekanteerimine, filtreerimine või mõni muu füüsikaline protsess võimalike töötlemisjääkide (setted, taimemahlad) eemaldamiseks. Mahutisse pakendamisel on lubatud kasutada inertgaase.

KGTga toodet „Olio di Roma“ võib turustada kehtivatele eeskirjadele vastavates mahutites, mis on pitseeritud ja varustatud märgisega ning mille maht on kuni 5 liitrit.

3.6. Sellise toote märgistamise erieeskirjad, millele registreeritud nimetus viitab

Märgisel peavad olema sõnad „Olio di Roma IGP“, mis on esitatud loetavate ja kustumatute tähtedega, nii et seda on võimalik eristada muudest märgisel olevatest märgetest.

Lubatud on viidata ettevõtetele, nimedele, ärinimedele, eraõiguslikele kaubamärkidele või rühmitustele, kui neil märgetel ei ole toodet kiitvat tähendust ja need ei eksita ostjat. Itaaliakeelse märke „monovarietale“ ja sellele järgneva punktis 3.3 esitatud sordinime kasutamine on lubatud. Märgisel peab olema näidatud õli valmistamiseks kasutatud oliivide tootmisaasta.

4. Geograafilise piirkonna täpne määratlus

Kaitstud geograafilise tähisega oliiviõli „Olio di Roma“ tootmise piirkond hõlmab järgmisi kommuune:

kogu Viterbo provints;

Rieti provintsi järgmised kommuunid: Collevecchio, Stimigliano, Forano, Selci, Cantalupo in Sabina, Poggio Catino, Fara in Sabina, Castelnuovo di Farfa, Toffia, Salisano, Poggio Nativo, Frasso Sabino, Scandriglia, Orvinio, Mompeo, Casaprota, Poggio San Lorenzo, Monteleone Sabino, Poggio Moiano, Colle di Tora, Montenero Sabino, Montebuono, Tarano, Torri in Sabina, Vacone, Configni, Cottanello, Montasola, Casperia, Roccantica, Torricella in Sabina, Montopoli di Sabina, Magliano Sabina, Poggio Mirteto, Rocca Sinibalda Longone Sabino, Monte San Giovanni in Sabina, Varco Sabino, Belmonte in Sabina, Rieti, Cantalice, Borgo Velino, Antrodoco, Castel Sant’Angelo, Cittaducale, Contigliano, Ascrea, Colli sul Vellino, Vacone, Morro Reatino, Paganico Sabino, Pescorocchiano, Poggio Bustone, Pozzaglia Sabina ja Rivodutri;

kogu Roma provints, välja arvatud järgmised kommuunid: Anzio, Arcinazzo Romano, Allumiere, Camerata Nuova, Colleferro, Jenne, Tolfa, Riofreddo, Santa Marinella, Valmontone, Vallepietra, Vallinfreda ja Vivaro Romano;

kogu Frosinone provints, välja arvatud Acquafondata, Filettino, Trevi nel Lazio ja Viticuso kommuunid;

kogu Latina provints, välja arvatud Latina, Pontinia, Sabaudia ja San Felice Circeo kommuunid.

5. Seos geograafilise piirkonnaga

Tunnustamise taotlus tugineb toote „Olio di Roma“ kvaliteediomadustele.

Punktis 4 osutatud piirkond asub poolsaare keskel Türreeni mere ranniku keskosas; piirkond ulatub Apenniini mägedest kuni Türreeni mereni, seal on valdavad künklikud, oliivikasvatuseks kohandatud piirkonnale iseloomulikud alad (54 % piirkonna kogupindalast).

Selline olukord iseloomustab kogu piirkonna maastikku, siin leidub sajanditevanuseid oliiviistandusi ning mitu geograafilisele keskkonnale iseloomulikku oliivipuude ökotüüpi.

Oliive kasvatatakse kogu geograafilise piirkonna territooriumil, taimekultuuri all olev ala on enam kui 63 000 hektarit, piirkonna kõrgus ulatub merepinnast kuni 800 meetri kõrgusele, hõlmates ligi 50 % viljapuude all olevast kogupinnast.

Geograafilise piirkonna kliima on vahemereline, talved ja sügised on soojad ja niisked, suved palavad ja kuivad. Keskmine õhutemperatuur jääb vahemikku 3 °C jaanuaris kuni 30 °C juulis.

Aastane sademetehulk on rannikualadel 600–700 mm ja piirkonna siseosas piki künkaid ning Apenniinide eelmäestikus 1 000 mm. Sademeid on rohkem sügis- ja kevadperioodil, suvel on sademeid märkimisväärselt vähe.

Toote „Olio di Roma“ tootmise piirkonna keskkonna- ja ilmastikutingimuste puhul on määravaks teguriks Türreeni merelt puhuvad tuuled, mis mõjutavad tingimusi tasandikest ja küngastest moodustunud ribal.

KGTga hõlmatud geograafilises piirkonnas mõjutavad oliivikasvatuse tingimusi järgmised tegurid:

— liivsavimuld, mis sisaldab palju orgaanilist ainet ja on neutraalse või nõrgalt aluselise reaktsiooniga;

— minimaalne temperatuur detsembrist veebruarini ei lange alla 5 kraadi alla nulli;

— maksimaalne temperatuur juulis ja augustis ei tõuse üle 34 °C;

— aastane keskmine sademete hulk on üle 600 mm;

— suvine sademete hulk on harva üle 30 mm, juulis ja augustis on kuivaperiood;

— sügisene sademetehulk septembrist oktoobrini on harva üle 120 mm.

Toote „Olio di Roma“ iseloomulikud omadused on tingitud väga eripärastest geograafilistest, pinnavormidega seotud ning mullastiku- ja ilmastikutingimustest, mis muudavad selle territooriumi oliivikasvatuseks äärmiselt sobivaks.

Tüüpilise oliivikasvatuspiirkonna ilmastikutingimuste eripärad õli valmimise ja viljade küpsemise ajal on esmatähtis oluline keskkonnategur, mis on põhiline toote kvaliteediomaduste, eelkõige fenooliühendite ja lenduvate ühendite sisalduse väljakujunemisel. Selle põhjused on järgmised:

— kuuma- ja veestress, mis avaldab mõju õli oliividesse kogunemise perioodil (august–september), toob kaasa viljadesse kogunevate polüfenoolide sünteesi. Polüfenoolid moodustuvad tugeva vee- ja kuumastressi toimel, nende abil võitleb õlipuu ise vabade radikaalide tekke vastu.

— sügisesed sajud (oktoobris–novembris) soodustavad seevastu lenduvate ühendite tekkimist.

Selline õli viljadesse kogunemise aegse kuuma ja kuiva suve veestressi ning viljade lõpliku küpsemise aegse jahedama ja niiske sügise sademetehulga järgnevus toob kaasa esmalt polüfenoolide kogunemise (mõrudus ja teravus) ning seejärel lenduvate ühendite tekkimise (tomati ja/või artišoki ja/või roheliste köögiviljade ja/või mandli nüansid).

Polüfenoolide/biofenoolide sisaldus (≥ 220 mg/kg) annab tootele „Olio di Roma“ iseloomulikud mõruduse (2–5) ja teravuse (2–5) väärtused, mis võimaldavad toodet kindlalt teistest eristada.

Lenduvad ühendid seevastu annavad KGTga tootele „Olio di Roma“ iseloomulikud taimsed lõhna- ja maitsenüansid: tomati ja/või artišoki ja/või roheliste taimede ja/või mandli nüansid (1–4,5).

Piirkonnas kasvatatavate punktis 3.3 osutatud oliivisortide näol on tegemist vanade sortidega, mis on enamalt jaolt kohalikud ja mida kasvatatakse kas kogu piirkonna territooriumil või on nende kasvatamine piiratud väiksema alaga, ning mis toetavad samuti spetsiifiliste keemiliste ja organoleptiliste omadustega õli valmistamist: tüüpilist seost geograafilise piirkonnaga iseloomustavad puuviljalisus, mõrudus ja teravus.

Mõru ja terav maitse on oluline tunnus õli „värskuse“ määratlemiseks: need molekulid oksüdeeruvad aja jooksul ning sellega kaovad toote iseloomulikud lõhna- ja maitseomadused ning tervisele kasulikud omadused. Seetõttu tuleb toote „värskuse“ mõiste määratlemiseks märgisel ära näidata oliivide koristamise aasta.

Toote eripära mõjutavate inimtegurite hulka kuuluvad viljelusmeetodid: saagikoristuse aja määramine ja niisutuse korraldamine. Saagikoristuse periood määratakse tootmispiirkonnas kujunenud praktika kohaselt tavapäraselt ajavahemikuks septembri lõpust kuni 31. detsembrini. Kastmist kasutatakse üldiselt vähe, selle kasutamisel toimub see kontrollitult, lisakastmisena, et säilitada tüüpilised taimsed lõhna- ja maitsenüansid.

Veel üks oluline inimtegur, mis mõjutab oliiviõli „Olio di Roma“ omadusi, on seotud õli ekstraheerimise meetodiga, mille puhul ei kasutata pressisüsteeme, et säilitada ja alal hoida toote eripäraseid omadusi.

Tuleb rõhutada, et viljelustehnoloogiate ja kliimatingimuste koosmõju koos oliivide genotüüpidega määrab ära fenotüübi ainulaadse väljendumise.

Ka õli ekstraheerimise tehnoloogia toetab õli „Olio di Roma“ eriomadusi. Geograafilises piirkonnas asub enam kui 450 õlipressimiskoda, mis on tehniliselt hästi varustatud ning mille töötajad on saanud asjakohase tehnilise väljaõppe, mis võimaldab neil pidevalt oma oskusi täiendada, tagada parima kvaliteediga õli saamine ning optimeerida toote iseloomulikud omadused, mida on kirjeldatud punktis 3.2.

Lõppkokkuvõttes mõjutavad piirkonna keskkonna- ja ilmastikutingimused toote omadusi, andes õlile kuldkollase, enamal või vähemal määral roheliste nüanssidega värvuse; toote lõhn on sügav ja elegantne, selles võib tunda tugevamaid või nõrgemaid artišoki, värskelt niidetud rohu, siguri ja tomati lõhnanüansse ning basiiliku ja rosmariini varjundeid. Õli maitse on terviklik ja väljapeetud, selles on tunda tasakaalustatud tugevamaid või nõrgemaid artišoki, ohaka ja tomati nüansse ning järelmaitses vaevumärgatavaid mandli varjundeid. Õli mõrudus ja teravus on selgelt väljendunud.

Juba VII ja VI sajandist eKr on kindlaid andmeid, et tootmispiirkonnas leidis õlipuu toidu tootmisel kasutust.

Roomlased täiustasid oliiviõli tootmise ja ekstraheerimise meetodeid ning arendasid õlipuu kasvatamist kõikidel vallutatud territooriumidel. Et mõista õlikaubanduse tähtsust Rooma impeeriumis, piisab kui minna Emporiumi vanasse sadamasse Testacciosse, kuhu saabusid õliamforad, mis pärast tühjendamist purustati ja kuhjati kokku sellistes kogustes, et need moodustasid künka, mida nimetati monte dei cocci (terrakotamägi).

1813. aastal oli Latiumi piirkonnas oliivipuude all 27 000 hektarit ning oliiviõli toodang ulatus 3 000 tonnini. 1938. aastaks oli oliivipuude all olev pindala Latiumi piirkonnas suurenenud 80 000 hektarini, ajavahemikul 1952.–1956. aastal 84 000 hektarini ning 1966.–1970. aastal 87 770 hektarini.

Mitmed riiklikud ja rahvusvahelised auhinnad, erinevatel oliiviõliga seotud konkurssidel osalemine ning neilt saadud auhinnad ning punktis 4 osutatud oliiviõli müük suveniirina turistidele mitmes pealinna müügipunktis on tõstnud toote mainet nii riigisiseselt kui ka rahvusvahelisel tasandil.

Viide tootespetsifikaadi avaldamisele

(Viitemääruse artikli 6 lõike 1 teine lõik)

Tootespetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi (Ministero delle politiche agricole alimentari e forestali) veebisaidil (www.politicheagricole.it), klõpsates „Qualità“ (kvaliteet) (ekraanil ülal paremal), seejärel „Prodotti DOP IGP STG“ (KPN, KGT, GTT tooted) (ekraanil vasakus ääres) ja lõpuks „Disciplinari di Produzione all’esame dell’UE“ (ELile hindamiseks esitatud tootespetsifikaadid).

(1) ELT L 343, 14.12.2012, lk 1.